b"\n_START_ARTICLE_\nFolketeatret (bygning)\n_START_SECTION_\nH\xc3\xb8ybygget mot Youngstorget\n_START_PARAGRAPH_\nI h\xc3\xb8ybygget har Arbeiderpartiet hatt sitt sentrale partikontor siden 1935. P\xc3\xa5 toppen av bygget ligger \xc2\xabStratos\xc2\xbb, som var restaurant frem til 1945. I 1945 gjen\xc3\xa5pnet Stratos som avholdsrestaurant. Stratos brant i 1957, men gjen\xc3\xa5pnet og fortsatte driften. Etablissementet kalte seg for \xc3\xb8vrig \xc2\xabKafeen p\xc3\xa5 byens tak\xc2\xbb. Etter \xc3\xa5revis med \xc3\xb8konomiske problemer ble Stratos nedlagt i 1986, og Oslo-avdelingen av Arbeidernes Opplysningsforbund startet et studiesenter i Stratos' gamle lokaler i byggets 11. og 12. etasje. Etter flere \xc3\xa5r gjen\xc3\xa5pnet Stratos som serveringssted i sommerhalv\xc3\xa5ret, og med utleievirksomhet for ulike arrangementer. _NEWLINE_Blant h\xc3\xb8ybyggets \xc3\xb8vrige leietagere var Tiden Norsk Forlag og ulike andre virksomheter tilknyttet Arbeiderbevegelsen, deriblant Arbeiderbladet.\n_START_SECTION_\nTeaterlokalene\n_START_PARAGRAPH_\nSalen hadde 1200 sitteplasser, men p\xc3\xa5 grunn av d\xc3\xa5rlig \xc3\xb8konomi ble lokalene benyttet som kino (Verdensteatret) frem til teatervirksomheten kunne starte opp. Kinoen \xc3\xa5pnet d\xc3\xb8rene i desember 1935._NEWLINE_F\xc3\xb8rst i 1952 kunne teaterselskapet Folketeatret starte sin virksomhet. P\xc3\xa5 grunn av stadig d\xc3\xa5rligere \xc3\xb8konomi, ble det etter noen \xc3\xa5r klart at selskapet ikke maktet \xc3\xa5 fortsette driften. Folketeatret fusjonerte med Det Nye Teater i 1959, og slik oppstod Oslo Nye Teater. Bygningen var tilholdssted for Den Norske Opera fra 1959 inntil Operahuset i Oslo sto ferdig i 2008. Oslo Nye Teater fortsatte likevel teaterdriften i Folketeaterbygningen opp gjennom 1960-\xc3\xa5rene med en utstrakt barneteatervirksomhet, ogs\xc3\xa5 etter at Den Norske Opera var etablert i lokalene._NEWLINE_I mars 2009 \xc3\xa5pnet Folketeateret som et privat teater, med musikalen Mamma Mia! p\xc3\xa5 plakaten. Salen har n\xc3\xa5 (2018) 1400 sitteplasser. _NEWLINE_I desember 2009 ble bygningen fredet.\n_START_SECTION_\nTeaterselskapet Folketeatret\n_START_PARAGRAPH_\nDet opprinnelige teaterselskapet Folketeatret var i drift 1952\xe2\x80\x931959. Ideen om \xc3\xa5 etablere et godt teater for arbeiderklassen i Oslo ble utformet i 1918 av et privat andelsselskap, og med \xc3\xb8konomisk st\xc3\xb8tte b\xc3\xa5de fra privat og offentlig hold ble Folketeaterselskapet konstituert 1921._NEWLINE_Den f\xc3\xb8rste planen var \xc3\xa5 reise en folketeaterbygning p\xc3\xa5 Ankertorget, men dette ble forhindret da Gassverket trengte tomten. Deretter kj\xc3\xb8pte Folketeaterselskapet en tomt p\xc3\xa5 Hammersborg, men byggeplanene her m\xc3\xa5tte vike for Hovedbrannstasjonen. Til slutt endte selskapet med en tomt p\xc3\xa5 Basarhallenes, Basserallene p\xc3\xa5 folkemunne, grunn mellom Storgata og det n\xc3\xa5v\xc3\xa6rende Youngstorget._NEWLINE_En arkitektkonkurranse ble utlyst i 1926 og vunnet av Christian Morgenstierne og Arne Eide. Byggearbeidene ble utf\xc3\xb8rt av entrepren\xc3\xb8rfirmaet F. Selmer. I 1929 ble Folketeaterforeningen dannet. Hensikten med foreningen var \xc3\xa5 skape et publikum for det kommende teateret, og foreningens medlemmer fikk abonnementsbilletter til reduserte priser ved de andre teatrene i byen._NEWLINE_Da man skulle g\xc3\xa5 i gang med byggingen av Folketeatret hadde imidlertid de d\xc3\xa5rlige tidene begynt \xc3\xa5 gj\xc3\xb8re seg gjeldende, og det kom til politisk strid om prosjektet. For Arbeiderpartiet ble det en prestisjesak \xc3\xa5 f\xc3\xa5 reist et folketeater, og etter flere \xc3\xa5rs drakamp kom byggearbeidene i gang i 1932.\n_START_SECTION_\nKinodrift\n_START_PARAGRAPH_\nBygningen sto ferdig i 1935. Salen hadde 1 200 sitteplasser, men p\xc3\xa5 grunn av d\xc3\xa5rlig \xc3\xb8konomi ble lokalene benyttet som kino (Verdensteatret) frem til teaterselskapet Folketeatret kunne \xc3\xa5pne d\xc3\xb8rene til sin f\xc3\xb8rste premiere i 1952.\n_START_SECTION_\nTeaterdrift 1952\xe2\x80\x931959\n_START_PARAGRAPH_\nFra 1952 til 1959 holdt teaterselskapet til i bygningen. I 1959 ble Folketeatret og Det nye teater sl\xc3\xa5tt sammen. Formelt gikk Folketeatret sammen med Det Nye Teater og dannet Oslo Nye Teater, og fortsatte driften i Folketeaterbygningen opp gjennom 1960-\xc3\xa5rene med en utstrakt barneteatervirksomhet, ogs\xc3\xa5 etter at Den Norske Opera var etablert i lokalene fra 1959.\n_START_SECTION_\nOperadrift\n_START_PARAGRAPH_\nFra 1959 til 2008 holdt Den Norske Opera og Ballett til i Folketeaterbygningen.\n_START_SECTION_\nKulturminne\n_START_PARAGRAPH_\nFolketeaterbygningen ble fredet av Riksantikvaren i 2009. Fredningen omfatter selve bygningen med fasader, inkludert Teaterpassasjen med butikker.\n_START_SECTION_\nKilder\n_START_PARAGRAPH_\nOslo byleksikon 1987."